Imtella' Marzu 31, 2021 - Aġġornata 31 Ta' Marzu, 2021 8:18pm Rapport: Massimo Axisa Qabel il-pandemija d-Direttorat għall-Protezzjoni tat-Tfal kienet tirċievi medja ta' 100 rapport fix-xahar dwar abbuż fuq tfal iżda mindu għalqu l-iskejjel in-numru ta' rapporti laħaq medja ta' 140 rapport fix-xahar. Kien il-Maniġer fil-Fondazzjoni għas-Servizzi tal-Ħarsien Soċjali (FSWS) Steve Libreri li qal dan ma' Television Malta. Libreri sostna li huwa sorpriż bil-mod kif żdied in-numru ta' rapporti ta' abbuż fuq it-tfal minkejja li l-parti l-kbira tar-rapporti normalment kienu jaslu mill-iskejjel. Huwa nnota li waqt il-pandemija iktar huwa l-pubbliku li qed jirrapporta dawn l-abbużi u esprima tħassib li l-fatt li t-tfal m'humiex imorru l-iskola qed iżommhom milli jilħqu lil kulħadd. Libreri qal li r-rapporti jvarjaw minn abbużi ta' vjolenza fuq it-tfal, użu ta' kliem abbużiv u anke abbużi sesswali. Mistoqsi jekk jidħlux rapporti minn tfal infushom, Libreri wieġeb li iva iżda qal li dawn huma każijiet iżolati għax il-maġġoranza tar-rapporti jidħlu minn adulti oħrajn li jkunu nnutaw l-abbuż. Huwa kompla li minkejja l-għeluq tal-iskejjel qed isiru kampanji edukattivi mal-professjonisti, mal-pubbliku, u anke mat-tfal infushom fuq il-media soċjali. Libreri faħħar ix-xogħol li qed isir mill-Aġenzija Sedqa u semma kif b'differenza għall-passat it-tfal qed jingħataw korsijiet kull sena biex ikollhom iktar għarfien dwar x'inhu abbuż u x'għandhom u x'm'għandhomx jaċċettaw. Fil-fatt huwa jattribwixxi ż-żieda fir-rappurtaġġ għal iktar edukazzjoni dwar l-abbużi fuq it-tfal. Fi tmiem il-kummenti tiegħu Libreri appella lil kull min irid jirrapporta abbuż biex iċempel fuq in-numru 179.